Den tidligere borgmester for Hjørring Kommune er langt fra færdig med at arbejde.

Før arbejdede han hver lørdag og de fleste søndage. Nu nyder han weekenden med sin familie og børnebørn. Det er præcis et år siden, at Arne Boelt (S) mistede posten som borgmester i Hjørring Kommune til Søren Smalbro (V) ved sidste års kommunalvalg. Stadig nok at se til I dag er Arne Boelt stadig politisk aktiv i Hjørring Kommune, hvor han agerer i byrådet, men derudover beskæftiger han sig med langt flere ting. - Jeg sidder i tre store bestyrelser og skal i en fjerde en gang i 2024-2025 i ATP, hvor jeg allerede nu har et repræsentantskab. - Derudover er jeg formand for Dansk Affaldsforening, hvor der har været rigtig meget at se til på det sidste på baggrund af de affaldsfraktioner, liberalisering af affaldssortering og lang række vedtagelser, der kom inden sommerferien. - Endeligt sidder jeg stadig med byrådsarbejde og er formand for Nordværk IS, der er en fusion mellem AVV og Reno Nord, forklarer Arne Boelt. På trods af de mange forskellige titler og arbejdspladser forsikrer Arne Boelt dog, at han alligevel er gået en del ned i tid. - Alt det ovenstående havde jeg nok regnet med ville tage omkring fire dage om ugen, og derfor takkede jeg dengang ja til et job i Forsikringsselskabet Vendsyssel. Men det har jeg måttet erkende, at jeg ikke kunne. Det var helt umuligt, fortæller han og fortsætter: - Som borgmester arbejdede jeg mellem 70-75 timer om ugen med rejsetid, hvor jeg nu nok er nede på noget, der ligner en normal arbejdsuge på mellem 37 og 40 timer, hvilket passer mig rigtig godt efter at have hængt i snoren i 12 år. Familien er glad Det ikke kun Arne Boelt selv, der glæder sig over den mere normale arbejdsuge, også hans familie kan se flere fordele ved det. - De er glade for det af flere årsager. For det første er jeg ikke så meget i pressen mere, og for det andet har jeg fri næsten hver weekend, hvilket jeg havde meget sjældent som borgmester. Det har især betydet noget i forhold til mine børnebørn, som jeg nu kan hjælpe med at aflevere og hente, når det passer ind, fortæller den tidligere borgmester stolt. Ikke færdig i manegen Men selvom det forgangne år uden borgmesterposten har bragt flere gode ting med sig, så skinner Arne Boelts savn til politik stadig igennem. Og cirkushesten kan stadig lugte savsmuld. - Jeg er ikke færdig i politik. Jeg går efter at stille op til Regionen, hvis mit politiske parti og min byrrådsgruppe synes, det er en god ide at stille op. Jeg er 64, og jeg synes, det er lige tidligt nok at være færdig, og så skal jeg jo også have lidt at beskæftige mig med, griner vendelboen. Det har dog ikke resulteret i, at den gamle arbejdsmand har taget det med ro i det forgangne år. Du kan se Arne Boelts reaktion på sidste års Kommunalvalg herunder: